钦定古今图书集成/明伦汇编/官常典/第680卷 > 谢绛
## 钦定古今图书集成/明伦汇编/官常典/第680卷 > 谢绛

按《宋史》本传：“绛字希深，其先阳夏人。祖懿文，为杭州
盐官县令，葬富阳，遂为富阳人。父涛，以文行称，进士
起家为梓州榷盐院判官。李顺反成都，攻陷州县，涛
尝画守御之计。贼平，以功迁观察推官，权知华阳县。
乱亡之后，田庐荒废，诏有能占田而倍入租者与之。
于是腴田悉为豪右所占，流民至无所归。涛收诏书”，
悉以田还主。改秘书省著作佐郎、知兴国军。还，以治
行召对长春殿，命试学士院。会契丹入寇，真宗议亲
征。时曹、濮多盗，而契丹声言趋齐、郓，以涛知曹州。属
县赋税多输雎阳助兵食。是岁，霖潦，百姓苦于转送，
涛悉留不遣，奏曰：“江、淮漕运日过雎阳，可取以饷军。
愿留曹赋，由广济河以馈京师。”转运使论以为不可，
诏从涛奏。尝使蜀还，举所部官三十馀人，宰相疑以
为多，涛曰：“有罪愿连坐之。”奉使举官连坐自涛始。久
之，用冯拯荐，复召试，以尚书兵部员外郎直史馆，遂
兼侍御史知杂事。真宗山陵，灵驾所经道路，有司请
悉坏城门庐舍，以过车舆象物。涛言：“先帝车驾封祀，
仪岁大备，犹不闻有所毁撤，且遗诏从俭约，今有司
治明器侈大，以劳州县，非先帝意，愿下少府裁损之。”
进直昭文馆，累官至太子宾客。绛以父任试秘书省
校书郎，举进士甲科，授太常寺、奉礼郎、知汝阴县。善
议论，喜谈时事，尝论四民失业，累数千言。天禧中，上疏谓：宋当以土德王天下。时大理寺丞董行父请用
天为统，以金为德，诏两制议，皆言：“用土德，则当越唐
上承于隋，用金德，则当越五代绍唐，而太祖实受终
周室，岂可弗遵传继之序？”绛、行父议皆黜不用。杨亿
荐绛文章，召试，擢秘阁校理、同判太常礼院。丁母忧，
服除，仁宗即位，迁太常博士。用郑氏《经》、唐故事，议宣
祖非受命祖不宜配享感生帝，请以真宗配之，翰林
学士承旨李维以为不可。寻出通判常州。天圣中，天
下水旱、蝗起，河决滑州。绛上疏曰：“去年京师大水，败
民庐舍，河渠暴溢，几冒城郭；今年苦旱，百姓疫死，田
谷焦槁，秋成绝望。”此皆大异也。按《洪范》、京房《易传》皆
以为简。祭祀逆天时，则水不顺下；政令逆时，水失其
性，则坏国邑，伤稼穑。颛事“者如诛罚绝理，则大水杀
人。欲德不用，兹谓张厥灾荒；上下皆蔽，兹谓隔其咎
旱。”天道指类示戒，大要如此。陛下夙夜勤苦，思有以
上塞时变，固宜策告殃咎，变更理化，下罪己之诏，修
顺时之令，宣群言以导壅，斥近幸以损阴。而圣心优
柔，重在改作，号令所发，未闻有以当天心者。夫风雨
寒暑之于天时为大信也。信不及于物，泽不究于下，
则水旱为沴。近日制命，有信宿辄改，适行遽止，而欲
风雨以信，其可得乎？天下之广，万几之众，不出房闼，
岂能尽知？而在廷之臣，未闻被数刻之召，吐片言之
善，朝夕左右，非恩泽即佞幸，上下皆蔽，其应不虚。昔
两汉日食、地震、水旱之变，则策免三公，以示戒“惧。陛
下进用丞弼，极一时之选，而政道未茂，天时未顺，岂
大臣辅佐不明邪？陛下信任不笃邪？必若使之，宜推
心责成，以极其效。谓之不然，则更选贤者。”比来奸邪
者易进，守道者数穷，政出多门，俗喜由径。圣心固欲
尽得天下之贤能，分职受业，而宰相方考贤进吏，无
敢建白，欲德不用之应，又可验“矣。今阳骄莫解，虫孽
渐炽，河水妄行，循故道之迹，行寻常之政，臣恐不足
回灵意，塞至戒。古者谷不登则亏堕，灾屡至则降服，
凶年不涂墍。愿下诏引咎，损大宫之膳，避路寝之朝，
许士大夫斥讳上闻，讥切时病。罢不急之役，省无名
之敛，勿崇私恩，更进直道。宣德流化，以休息天下。至
诚动乎上，大惠浃于下，岂有时泽之艰哉？”仁宗嘉纳
之。会修国史，以绛为编修官。史成，迁祠部员外郎、直
集贤院。时涛官两京，且老矣，因请便养，通判河南府。
又论“《唐室丽正》，史官之局并在大明、华清宫内。太宗
皇帝肇修三馆，更立秘阁于昇龙门左，亲为飞白书
额作赞，刻石阁下。景德中，国书寖广，真宗皇帝益以
内帑四库，二圣数尝临幸，亲加劳问，递宿库内者，有
不时之召。人人力道术，究艺文，知天子尊礼甚勤，而
名臣高位，繇此其选也。往者遭遘延燔，未遑中葺，或
引两省故事，别建外馆。直舍卑喧，民檐丛接，太官卫
尉，供儗滋削，亏体伤风，莫兹为甚。陛下未尝迂翠华，
降玉趾，寥寥册府，不闻舆马之音，旷有日矣。议者以
谓慕道不笃于古，待士少损于前，士无延访之勤，而
因循相尚，不自激策，文雅渐弊，窃为圣朝惜之。愿辟
内馆，以恢景德之制。”诏可。绛虽在外，犹数论事，奏言：
“近岁不逞之徒，托言数术，以先生、处士自名，秃巾短
褐，内结权幸，外走州邑，甚者矫诬诏书，傲忽官吏。请
严禁止。尝以墨敕赐”封号者，追还之。还，权开封府判
官，言：“蝗亘田野，坌入郛郭，跳掷官寺，井堰皆满。鲁三
书螟，《穀梁》以为哀公用田赋虐取于民，朝廷敛弛之
法，近于廉平。以臣愚所闻，似吏不甚称而召其变。凡
今典城牧民，有颛方面之势。才者掠功取名，以严急
为术；或辩为无实，数蒙奖录；愚者期会簿书，畏首与
尾。二者政殊而同归于弊。夫为国在养民，养民在择
吏，吏循则民安气和而灾息。愿先取大州邑数十百，
诏公卿以下举任州守者，使得自辟属县令长，务求
术略，不限资考，然后宽以约束，许便宜从事。期年条
上理状，或徙或留，必有功化风迹，异乎有司以资而
任之者焉。”汉时诏问京房灾异可息之术，房对以考
功课吏。臣愿陛下博访理官，除烦苛之命；申敕计臣，
损聚敛之役。勿起大狱，勿用躁人，务静安，守渊默。《传》
曰：“大侵之礼，百官备而不制。”言省事也。如此而沴气
不弭，嘉休不至，是灵意。“谰，而圣言罔惑”欤？会郭皇
后废绛，陈诗《白华》，引申后褒姒事以讽，辞甚切至。徙
三司度支判官，再迁兵部员外郎。上言：“迩来用物滋
侈，赐予过制，禁中须索。去年计为缗钱四十五万，自
今春至四月，已及二十馀万。比诏裁节费用，而有司
移文，但求咸平、景德簿书，簿书不存，则无所措置。臣
以谓不若推近及远，递考岁用而裁节之，不必咸平、
景德为准也。”初，诏罢织密花透背禁人服用，且云自
掖庭始。既而内人赐衣，复取于有司。又后苑作制玳
瑁器，索龟筒于市。龟筒，禁物也，民间不得有而索不
已，绛皆论罢之。又言：“号令数变则亏国体，利害偏听
则惑聪明。请者务欲各行，而守者患于不一。请罢内
降，凡诏令皆由中书、枢密，然后施行。”因进《圣治箴》五
篇。以父忧去，服除，擢知制诰，判吏部流内铨、太常礼院。吏部拟官，旧视职田有无，不问多寡，以是不均。绛
为核其实，以多寡为差，其有名而无实者皆不用，人
以为便。初，改判礼院为知礼仪事。自绛建请使契丹，
还，请知邓州。距州百二十里有美阳堰，引湍水溉公
田，水来远而少，利不及民，滨堰筑新土为防，俗谓之
墩者，大小又十数，岁数坏，辄调民增筑。奸人蓄薪菱
以时其急，往往盗决堰，故百姓苦之。绛按召信臣六
门堰故迹，距城三里，壅水注钳庐陂，溉田至三万顷。
请复修之，可罢州人岁役，以水与民，未就而卒，年四
十六。绛以文学知名一时，为人修洁酝藉，所至大兴
学舍。尝请诸郡立学，在河南修国子学，教诸生自远
而至者数百人。好施宗族，喜宾客，以故卒之日，家无
馀赀。有文集五十卷。子景初、景温、景平、景回。